David Botha - Wikipedia
David Botha (1921–1995) was ’n Suid-Afrikaanse landskapskilder en grafiese kunstenaar in die tradisie van die realistiese impressionisme. Hy is veral bekend vir sy olieskilderye van die nat Kaapse strate. Sy Bolandse landskappe, hoofsaaklik van die Paarl en Stellenbosch, is stemmingsvolle uitbeeldings van veral wintertonele.
David Johannes Botha is in Desember 1921 in Graaff-Reinet in die Oos-Kaap gebore. In 1941 kwalifiseer hy as kunsonderwyser aan die Kaapstadse Onderwyskollege.
Botha het sy eerste (van vyftig) solo-uitstalling in 1944 in Kaapstad gehou. Tydens sy leeftyd het hy aan meer as 100 groepuitstallings in Suid-Afrika en in die buiteland deelgeneem.
Van 1946 tot 1979 het hy kuns by verskeie hoërskole in die Paarl aangebied. Van 1950 tot 1952 studeer Botha aan die Camberwell School of Art in Londen. Hy reis ook na Frankryk, Italië en Spanje gedurende hierdie tyd om sy kunsopvoeding te verryk. Hy het weer in 1967 na Europa en die Midde-Ooste gereis.
Botha was beide 'n skilder en grafiese kunstenaar. Hy het landskappe en seetonele, asook stillewe-komposisies geskep. Hy het verskeie media, insluitende olie, waterverf, ink, potlood, houtskool en verskillende grafiese media hieroor gebruik.
Hy is op 8 Augustus 1995 in die Paarl oorlede. Hy was 73 jaar oud.
Van sy werke is in die volgende versamelings opgeneem:
Hester Rupert Kunsmuseum, Graaff Reneit, Suid-Afrika
Nasionale Museum, Bloemfontein, Suid-Afrika
Pretoriase Kunsmuseum, Suid-Afrika
Randse Afrikaanse Universiteit, Suid-Afrika
Suid-Afrikaanse Kultuurhistoriese Museum, Kaapstad, Suid-Afrika
Suid-Afrikaanse Nasionale Kunsmuseum, Kaapstad, Suid-Afrika
Willem Annandale Kunsgalery, Lichtenburg
↑ Biografie op johansborman.co.za, besoek op 12 Maart 2017
Ontsluit van "https://af.wikipedia.org/w/index.php?title=David_Botha&oldid=2186994"
Die bladsy is laas op 21 Mei 2020 om 02:58 bygewerk.